ඉරමල නැගෙනහිර අහසින් එබිකම් කරන්නට පටන්ගෙන දෙපැයක් ගතවන්නටත් පෙර පාසල් භූමිය අකුරු කරනට පැමිණෙන සිසු සිසුවියන්ගෙන් පිරී යන්නට විය.පසෙකින් නැගෙන ඝෝශාව පරයා නැගෙන තම මිතුරන්ගේ උසුළු විසුළු වලින් දේවින්දට මහත් සංග්‍රහ ලැබිණි."දැන් ඉතින් දේවීන්දයට මේ ස්පෝට් මීට් එකක් ලොකු වෙලා අපිව මතකත් නෑ.ඕකට තමයි මචන් කියන්නෙ ඉස්සෙල්ල ආපු රැවුලට වඩා පස්සෙ ආපු කොණ්ඩෙ ලොකුවෙනවා කියල..."අමිල පැවසුවේ ඕනෑවට එපාවට මෙනි."ඇත්තද බන්.උඹේ කොණ්ඩෙට කලින් ආවෙ රැවුලද.මගේනම් ඉස්සෙල්ල ආවෙ කොණ්ඩෙ...පස්සෙ තමයි අනිත් තැන්වල වැවුනෙ..."කටකාරයෙකු වූ දේවින්දව මැඩවීමට ගොස් තමාට වැරදුණු බව අමිලට වැටහුනේ ටික වේලාවක් ගත වූ පසුවය.යෞවනය මිහිරියාවක් කොටගෙන ජීවත්වූ දේවින්දට තම ජීවිතය දැණුනේ මල් ගොමුවක රොන් උරාබොමින් සිටින සමනලයෙකුවන් හැඟීමකි.නිදහසට උරුමකම් කියමින් කටකාර කෙළිලොල් මිතුරන් අතරේ ගෙවෙන මෙම දිවියට දේවින්ද ප්‍රිය කළේය.පාසලට මේ දිනවල නව පණක් ලැබී ඇත්තාක් මෙනි.පාසලේ වාර්ෂික නිවාසාන්තර ක්‍රීඩා උළෙලට ඇත්තේ තව මසකටත් අඩු කාලයකි.ගුරුවරුන්ගෙන් සිසු සිසුවියනට තරමක නිදහසක් ලැබී ඇත්තේ ගුරුවරුන්ද හනි හනිකට ක්‍රීඩා උළෙලට ලක ලෑස්ති වන නිසා විය යුතුය.තිස්ස,විජය,පරාක්‍රම,ගැමුණු යන නිවාස හතරෙන් විජය නිවාසයේ නිවාස නායකත්වය ඉසිලූ දේවින්දට හරි හැටි කෑමක් බීමක් ගන්නටවත් කාලයක් නොමැත.ඉරමල යන්තම් අහස් ගැබට එබිකම් කරන්නට පටන් ගන්න වෙලාවේ පාසලට පැමිණෙන දේවින්ද උදේ පාන්දරින්ම තමන්ගේ නිවාසයේ සිසු සිසුවියන් හට පුහුණුවීම් සඳහා අවැසි වන ක්‍රීඩා උපකරණ සකසා දෙයි.ඉන්පසුව විවිධ වයස් මට්ටම් වලට අදාලව රැස්වීම පවත්වා තම සගයන්ව දැනුවත් කරන ඔහු ඉන්පසුව යන්නේ ශිෂ්‍යයන්ට ක්‍රීඩා සඳහා උපදෙස් ලබා දීමටය.මේ සියල්ල අවසන් කර හවස තිබෙන අවසන් දවසේ පැවැත්වීමට නියමිත සරඹ සංදර්ශනයේ පුහුණුවීම්ද නරඹා නිවසට යනවිට සඳ කුමරිය අහස් ගැබට පිවිසී හමාරය.කෙතරම් බරක් තම ඔළුව මත තිබුණද එම කිසිවක් කරදරකාරී දේවල් ලෙස දේවින්ද කිසිදු විටක නොසිතයි.ඔහු අභියෝගවලට ප්‍රිය කරයි.ඕනෑම දෙයක් අභියෝගයක් ලෙස බාරගන්නා මොහු කෙරෙහි සමස්ථ විජය නිවාසයම විශ්වාසය තබා ඇත.